Na temelju članka 27. Statuta Osnovne škole Vođinci i članka 58. Zakona o odgoju i obrazovanju u osnovnoj i srednjoj školi Školski odbor na sjednici održanoj dana 29.svibnja 2015.godine donio je

**PRAVILNIK O KUĆNOM REDU**

**OSNOVNE ŠKOLE**  **VOĐINCI**

**Vođinci**

# OPĆE ODREDBE

**Članak 1.**

Pravilnikom o kućnom redu (u daljnjem tekstu: Pravilnik), uređuje se kućni red u Osnovnoj školi Vođinci (u daljnjem tekstu: Škola), a posebice:

* **prava i dužnosti učenika za vrijeme boravka u unutarnjem i vanjskom prostoru Škole**
* **dolazak učenika u Školu na nastavu i druge odgojno-obrazovne aktivnosti Škole**
* **odnos učenika prema radu i zadacima u Školi**
* **odnos učenika prema učiteljima i zaposlenicima u Školi**
* **vrijeme dolaska i odlaska zaposlenika Škole**
* **način rada zaposlenika Škole tijekom radnog vremena**
* **prava i odgovornost zaposlenika i učenika u pogledu korištenja školske imovine i osobnih stvari – dežurstvo učitelja**
* **prava i dužnosti roditelja/skrbnika učenika Škole**
* **kršenje kućnog reda**
* **druga pitanja u vezi održavanja reda u Školi.**

**Članak 2.**

Odredbe ovog Pravilnika primjenjuju se na zaposlenike koji su zasnovali radni odnos u Školi na određeno ili neodređeno, puno ili nepuno radno vrijeme, učenike Škole i njihove roditelje/skrbnike, građane i druge stranke za vrijeme boravka u Školi.

**Članak 3.**

Prijedlog Pravilnika razmatran je na Učiteljskom vijeću, Radničkom vijeću, Vijeću roditelja i Vijeću učenika.

Zaposlenici, učenici i njihovi roditelji/skrbnici te druge stranke imaju pravo upoznati se s odredbama ovog Pravilnika koje se odnose na njih.

Pravilnik se objavljuje na vidljivom mjestu kod ulaza u Školu te na mrežnoj stranici škole.

**Na početku svake školske godine razrednik je obvezan upoznati učenike i njihove roditelje/skrbnike s odredbama ovog Pravilnika.**

# BORAVAK U ŠKOLI

**Članak 4.**

Službeni je ulaz u Školu sa sjeverne strane na kojoj se nalazi porta.

Ulaz na južnom dijelu školske zgrade koristi se prema potrebi.

Način korištenja, zaključavanje i otključavanje te nadzor ulaznih vrata, određuje ravnatelj Škole.

**Članak 5.**

U prostoru škole zabranjeno je:

* pušenje,
* nošenje oružja,
* uništavanje školske imovine,
* bacanje otpadaka izvan koševa za smeće,
* unošenje i konzumiranje alkohola i droga,
* unošenje sredstava, opreme i uređaja koji mogu izazvati požar ili eksploziju,
* igranje igara na sreću i sve vrste kartanja,
* loptanje, osim u za to predviđenim prostorima Škole,
* unošenje i vožnja bicikla, romobila, koturaljki - rola i sl.,
* unošenje tiskovina nepoćudnog sadržaja,
* činiti radnje koje ugrožavaju prava i sigurnost učenika i zaposlenika Škole.

**Članak 6.**

U prostorima Škole zabranjeno je svako neovlašteno audiosnimanje i videosnimanje bez znanja i odobrenja osobe ili osoba (zaposlenika Škole, učenika Škole i roditelja/skrbnika i ostalih) koje se snima.

Svako audio i video snimanje zaposlenika i učenika Škole treba najaviti stručnoj službi ili ravnatelju Škole. Nije dopušteno objavljivanje na nedopušten način snimljenih sadržaja. Svako javno pokazivanje takvih sadržaja smatrat će se teškom povredom Kućnog reda.

Svako postupanje suprotno stavku 1. ovog članka sankcionirat će se prema važećim Zakonima Republike Hrvatske.

**Članak 7.**

Zaposlenici i učenici Škole obvezni su sredstva Škole koja su im stavljena na raspolaganje, racionalno koristiti.

**U svrhu zaštite imovine i sigurnosti boravka u Školi, svaki uočeni kvar na instalacijama električne struje, vodovoda ili grijanja te druga oštećenja nepokretne imovine obvezni su odmah prijaviti domaru Škole.**

**Članak 8.**

Bez odobrenja ravnatelja ili drugih zaposlenika Škole, učenicima je zabranjeno u Školu dovoditi strane osobe.

Svim osobama (zaposlenicima, učenicima, strankama) u prostorije i okoliš Škole zabranjeno je dovoditi životinje, osim ako to ne odobri stručna služba ili ravnatelj Škole.

**Članak 9.**

**Domar** je kao ovlaštena osoba zadužena za otključavanje i zaključavanje ulaznih vrata Škole, obvezan je prije zaključavanja ulaznih vrata Škole na kraju radnog dana, provjeriti jesu li ugašena rasvjetna tijela, zatvoreni prozori i zaključana vrata svih prostorija Škole.

# ORGANIZACIJA RADA

**Članak 10.**

Zaposlenici Škole obvezni su dolaziti na posao i odlaziti s posla u vrijeme utvrđeno odlukom ravnatelja Škole o rasporedu radnog vremena, kako bi se nastava i ostali poslovi mogli uredno obavljati.

Radno vrijeme Škole je od 700 do 2030 sati. Rad sa strankama od 1000  do 1300 sati.

Dežurni učitelji (prema rasporedu dežurstava) dužni su u školu doći 30 min prije početka nastave. Tijekom nastave dužni su biti na mjestima predviđenim za dežurstvo.

Ostali učitelji dužni su doći najmanje 15 minuta prije početka nastave, tj. prije početka svoga prvoga sata nastave u radnom danu.

Radno vrijeme učitelja utvrđeno je rasporedom sati koji se donosi na početku školske godine te izmjenama i dopunama u rasporedu sati koje se donose tijekom školske godine.

Radnik škole dužan je na vrijeme dolaziti na posao i odlaziti s posla u vrijeme utvrđeno odlukom o raspodjeli radnog vremena.

U slučaju spriječenosti dolaska na posao, radnik je dužan na vrijeme obavijestiti ravnatelja o razlozima spriječenosti – najkasnije 24 sata od nastanka razloga, osim ako to ne može učiniti iz objektivnih razloga.

Svaki učitelj obvezan je svakodnevno prije odlaska s radnog mjesta informirati se na oglasnoj ploči u zbornici Škole o eventualnim izmjenama rasporeda sati, zamjenama odsutnih kolega ili o drugim važnim obavijestima u vezi s organizacijom nastave.

Predmetni i razredni učitelj koji u razredu ima zadnji sat po rasporedu toga dana dužan je dopratiti učenike do svlačionice i pričekati da napuste školsku zgradu.

Radnik škole ne smije u vrijeme svoga radnog vremena napuštati zgradu škole bez prethodnog odobrenja ravnatelja.

Ravnatelj može odrediti i drugačiji raspored sati ili raspored rada, ako je to potrebno radi pravovremenog obavljanja posla i nesmetanog odvijanja nastavnog procesa.

U slučaju postupanja suprotnog stavku 1., 3., 4., 6., 9. i 10. ovog članka, zaposlenik čini **težu povredu radne dužnosti**.

**Članak 11.**

Zaposlenici Škole obvezni su poslove svog radnog mjesta i druge povjerene im zadatke obavljati savjesno, pridržavajući se zakona i propisa te općih akata Škole kao i Godišnjeg plana i programa rada Škole.

Svu propisanu i potrebnu dokumentaciju učitelji su dužni predavati na vrijeme i u dogovorenim rokovima. Neizvršavanjem ove odredbe čini se **teža povreda radne dužnosti**.

Radnici škole dužni su na primjeren način i pravovremeno davati informacije učenicima i roditeljima/skrbnicima. Ukoliko se ne pridržavaju ove odredbe čine **težu povredu radne dužnosti**.

Predmetni nastavnici dužni su učionicu u kojoj su imali nastavu ostaviti čistu.

**Članak 12.**

Učitelji su dužni redovito upisivati nastavne jedinice u e-dnevnik – dnevno ili najkasnije 24 sata od održanoga sata.

Tablete preko kojih se prati aplikacija e-dnevnika nije dopušteno ostavljati bez nadzora u učionicama ili drugim prostorima. Učitelj je dužan voditi brigu o tabletu koji je zadužio. Tijekom školske godine tablet mu je na raspolaganju 24 sata, a tijekom ljetnih praznika odlagat će ga u školi gdje će se o njemu voditi briga.

Oštećenja uzrokovana nesavjesnim rukovanjem i odlaganjem tableta na neprimjerenim mjestima smatrat će se **težom povredom radne dužnosti**.

**Članak 13.**

Širokopojasni Internet namijenjen je radu škole i održavanju nastave. Šifra za pristup internetskoj vezi namijenjena je djelatnicima škole i ne daje se na uporabu učenicima.

# PRAVA I OBVEZE UČENIKA

**Članak 14.**

Učenik ima prava i dužnosti utvrđene zakonima, pravilnicima, Statutom Škole i ovim Pravilnikom.

Učenik ima pravo na:

– obaviještenost o svim pitanjima koja se na njega odnose,

– savjet i pomoć u rješavanju problema, a sukladno njegovu najboljem interesu,

– poštivanje njegova mišljenja,

– pomoć drugih učenika školske ustanove,

– pritužbu koju može predati učiteljima odnosno nastavnicima, ravnatelju i školskom odboru,

– sudjelovanje u radu vijeća učenika te u izradi i provedbi kućnoga reda,

– predlaganje poboljšanja odgojno-obrazovnoga procesa i odgojno-obrazovnoga rada.

Pored tih prava učenik je obvezan:

* izvršavati naloge učitelja, razrednika, stručnog suradnika i ravnatelja Škole,
* u Školi, na javnom mjestu, u međusobnim odnosima sa zaposlenicima Škole, učenicima i drugim osobama, postupati i ponašati se prema pravilima lijepog ponašanja i kulturnog ophođenja,
* prilikom kretanja prostorima Škole dati prednost odraslim osobama,
* u Školu dolaziti dolično i uredno odjeven,
* mirno ući u učionicu i pripremiti se za nastavu,
* u slučaju da je učionica zaključana, u miru pričekati učitelja pred učionicom,
* pri ulasku i izlasku iz Škole ili učionica za vrijeme velikih i malih odmora, učenici su dužni kretati se na način da ne ugrožavaju svoju i tuđu sigurnost (ne trčati, gurati se, penjati po ogradama i sl.),
* nakon završetka nastave ili drugog oblika odgojno-obrazovnog rada napustiti prostore Škole,
* pridržavati se naloženih mjera zaštite od požara,
* pridržavati se naloženih higijenskih mjera i redovito održavati osobnu higijenu,
* prijavljivati nasilno ponašanje dežurnim učiteljima i drugim zaposlenicima Škole, – koristiti se školskom imovinom i istu čuvati, – obavljati dužnosti redara.

**Članak 15.**

Odgojno-obrazovni radnici i ravnatelj školske ustanove obvezni su osigurati učeniku zaštitu u slučajevima povrede prava.

Način postupanja u slučaju povrede učeničkih prava propisani su **Protokolom zaštite prava učenika te prijave svakoga kršenja tih prava nadležnim tijelima.**

**Članak 16.**

Učenici su obvezni dolaziti u Školu najmanje 5 minuta prije početka nastave i drugih oblika odgojno-obrazovnog rada.

Prilikom dolaska u Školu učenici su dužni na otiraču ispred školskih vrata očistiti svoju obuću, a zatim se u Školi preobuti.

Gornju odjeću (kapute, jakne) i obuću učenici su dužni odložiti na za to određena mjesta.

Odjeća u školi treba biti primjerena – za prostor škole nisu primjerene tajice, predubok dekolte, prozirna odjeća ispod koje su vidljivi intimni dijelovi tijela ili donje rublje, kratke majice koje ne prekrivaju tijelo, prekratke suknje, kratke hlače.

Ukoliko je učenik neprimjereno odjeven, nastavnik je dužan upozoriti učenika na to. U slučaju da učenik i pored upozorenja i dalje dolazi neprimjereno odjeven, učitelj će o tome izvijestiti razrednika ili stručnu službu.

Tijekom nastavnog procesa učenicima nije dopušteno dovikivati se, zadirkivati, prepirati se, šaptati i šetati po razredu ili na drugi način ometati nastavni proces.

Nakon završetka nastave i drugih oblika odgojno-obrazovnog rada, učenici su dužni ostaviti čiste i uredne školske klupe, odnosno stolice i stolove, te drugi inventar.

Pri napuštanju učionice učenici su dužni pokupiti svoje stvari.

**Članak 17.**

Za vrijeme odvijanja nastave i ostalih odgojno-obrazovnih sadržaja, na postavljena pitanja učitelja učenik se javlja dizanjem ruke, a prozivkom učitelja učenik ustaje i odgovara.

Učenik se javlja dizanjem ruke i u slučaju kada želi nešto pitati ili priopćiti učitelju.

Nije pristojno upadati u riječ učitelju i drugim učenicima od strane učenika.

U ispunjavanju nastavnih obveza učenici ne smiju rabiti nedopuštena tehnička pomagala, prepisivati od kolega ili se na drugi način služiti nedopuštenim radnjama.

**Članak 18.**

Ako učenik smatra da su na bilo koji način povrijeđena njegova prava, može to na primjeren način priopćiti učitelju, razredniku, dežurnom učitelju ili stručnoj službi Škole.

Nije dopušteno učenicima da sami rješavaju međusobne odnose fizičkim obračunom, prijetnjama, uvredama riječima, širenjem neistina, ismijavanjem ili sl.

**Članak 19.**

Učenicima za vrijeme nastave i drugih-odgojno-obrazovnih aktivnosti nije dozvoljeno napuštati prostor Škole bez odobrenja razrednika ili dežurnog učitelja.

**Nije dozvoljeno kažnjavanje učenika udaljavanjem s nastave.**

**Članak 20.**

Učenici imaju pravo na veliki odmor i male odmore između nastavnih sati.

Trajanje odmora između nastavnih sati određuje Učiteljsko vijeće na početku školske godine.

Zbog sigurnosti učenika tijekom boravka u Školi za vrijeme malih i velikih odmora učenicima nije dozvoljeno napuštanje školske zgrade.

Ukoliko učenik zbog zdravstvenih poteškoća zamoli odlazak s nastave, učitelj je dužan pozvati roditelja(člana obitelji) da dođe po učenika. **Takav učenik bez nadzora odrasle osobe ne smije napustiti školsku zgradu.**

**Članak 21.**

Kalendar rada Škole te organizacija nastave i smjene utvrđuju se Godišnjim planom i programom rada škole za svaku školsku godinu.

Učenici i njihovi roditelji/skrbnici obvezni su poštivati odredbe iz stavka 1. ovog članka.

**Članak 22.**

U prostorima Škole učenicima nije dopušteno korištenje mobilnih telefona ili drugih tehničkih uređaja u svrhu neovlaštenog:

– audiosnimanja,

– videosnimanja,

– fotografiranja.

Od odredbi stavka 1. ovog članka izuzeti su učenici koji navedene radnje obavljaju tijekom nastave i drugih odgojno-obrazovnih sadržaja, pod stručnim vodstvom učitelja.

Svako neovlašteno snimanje i fotografiranje predstavlja teže kršenje ovog Pravilnika te važećih zakona Republike Hrvatske.

**Članak 23.**

U slučaju kršenja odredbi članka 22. i 23. ovog Pravilnika, učitelj, razrednik, stručni suradnik ili zaposlenik Škole imaju pravo privremeno zadržati mobilni telefon ili drugi tehnički uređaj do dolaska roditelja/skrbnika učenika.

Razrednik je obvezan o poduzetoj radnji u najkraćem mogućem roku obavijestiti roditelja/skrbnika te ga pozvati da preuzme mobilni telefon ili drugi tehnički uređaj.

Mobilni telefon ili drugi tehnički uređaj do dolaska roditelja pohranjuje se u tajništvu Škole.

Razrednik prilikom razgovora s roditeljima/skrbnicima upozorava ih na kršenje ovog Pravilnika i moguće posljedice koje iz toga proizlaze.

**Članak 24.**

Učenicima se ne preporuča unošenje vrijednih predmeta u prostore Škole.

Za vrijeme boravka u Školi učenici su obvezni odgovorno skrbiti o svojim stvarima.

Škola nije odgovorna za nestanak vrijednih i ostalih predmeta te novca učenika za vrijeme boravka u Školi.

Za izgubljene predmete u Školi učenici se obraćaju dežurnom učitelju ili razredniku svog razrednog odjela.

**Članak 25.**

Razredni odjel ima redara.

Redari:

– pripremaju učionicu za nastavu, brišu ploču i donose potrebna nastavna sredstva i pomagala,

 – prijavljuju nastavnicima početkom svakog nastavnog sata nenazočne učenike

– učitelja izvješćuju o nađenim predmetima.

Učenici obavljaju dužnost redara prema odluci razrednika.

Dužnost redara obavljaju dva učenika i to cijeli tjedan (pet dana u tjednu).

**Članak 26.**

Školsku knjižnicu učenici koriste prema utvrđenom rasporedu.

Raspored se objavljuje na ulazu u knjižnicu.

Učenici su obvezni posuđene knjige čuvati, pažljivo ih koristiti i vratiti u utvrđenom roku neoštećene, odnosno u stanju u kojem su preuzete.

**Članak 27.**

Učenici su obvezni čuvati računala i drugu računalnu opremu za vrijeme boravka u informatičkoj učionici i ostalim prostorima Škole.

Učenicima nije dozvoljeno korištenje računala na način koji bi oštetio programski dio računala.

Prilikom korištenja računala te mrežnih resursa Škole (lokalne mreže i interneta) učenici su obvezni ponašati se u skladu s odredbama ovog Pravilnika.

Učenicima prilikom korištenja resursa Škole nije dozvoljeno slati poruke nepoćudnog sadržaja putem elektronske pošte, komunicirati putem *chat-a* s drugim osobama na način neprimjeren dobi učenika, pregledavati usluge i sadržaje *World Wide Weba* neprimjerene njihovom uzrastu.

Učenik koji se ne pridržava odredaba ovog članka **teže krši kućni red**.

**Članak 28.**

Škola ima organiziranu prehranu učenika u školskoj blagovaonici, a obroci se pripremaju u školskoj kuhinji.

Svi učenici mogu koristiti usluge školske kuhinje uz novčanu naknadu koja se utvrđuje na početku školske godine.

Učenici koji koriste usluge školske kuhinje obvezni su ući u školsku blagovaonicu u utvrđeno vrijeme.

Hranu učenici konzumiraju za stolom poštujući pravila ponašanja za stolom.

Za red u školskoj kuhinji i blagovaonici odgovorni su učitelji razredne nastave koji dovode svoj razredni odjel na blagovanje i dežurni učitelji.

**Članak 29.**

U međusobnim odnosima učenici su obvezni ponašati se pristojno, pazeći na vlastito dostojanstvo i dostojanstvo drugog učenika, čuvajući osobni ugled i ugled drugog učenika te ugled Škole, pružati pomoć drugome i prihvatiti pruženu pomoć, uvažavati i poštivati drugog.

Učenik ne ispunjava dužnosti utvrđene u stavku 1. ovoga članka ako zastrašuje druge, psuje, proturječi, laže, krade, uništava, zlostavlja, ponižava, ne pruža pomoć učeniku u nevolji, ometa rad učitelja i sl**.**

Učenik koji se ponaša kako je navedeno u stavka 2. ovog članka **teže krši kućni red**.

**Članak 30.**

Učenici su obvezni redovito pohađati nastavu i druge odgojno-obrazovne aktivnosti prema prije utvrđenom rasporedu.

Učitelji su obvezni evidentirati svaki izostanak učenika s nastave ili drugih odgojno-obrazovnih aktivnosti.

Razrednik je obvezan u Dnevniku rada prikazati sve sate izostanka učenika i o tome obavijestiti roditelje/skrbnike na informacijama za roditelje.

**Članak 31.**

Učeniku, skupini učenika, razrednom odjeljenju ili obrazovnoj skupini koja ispunjava dužnosti i obveze propisane ovim Pravilnikom, može se izreći pohvala i dodijeliti nagrada.

Učeniku koji ne ispunjava svoje dužnosti i obveze propisane ovim Pravilnikom, može se izreći pedagoška mjera zbog lakšeg ili težeg kršenja kućnog reda.

**Članak 32.**

Učenik ima pravo na sigurnost i zaštićenost u Školi.

Zaštita i sigurnost u Školi provode se putem dežurstva na ulazu u školu, dežurstva učitelja.

**Članak 33.**

U slučaju saznanja o mogućoj ugrozi sigurnosti učenici trebaju potražiti pomoć učitelja, razrednika, dežurnih učitelja, stručne službe ili ravnatelja Škole, koji su obvezni postupati po **Protokolu o postupanju u slučaju nasilja među djecom i mladima te po Protokolu o postupanju škole u kriznim situacijama.**

# DEŽURSTVO

**Članak 34.**

Kako bi se osiguralo normalno i efikasno odvijanje odgojno-obrazovnog rada, organizira se dežurstvo zaposlenika Škole.

U Školi, za vrijeme rada, dežuraju učitelji i pomoćno osoblje (domari i spremačice).

Raspored dežurstava zaposlenika određuje ravnatelj Škole, a objavljuje se na oglasnoj ploči u zbornici Škole.

**Članak 35.**

Radi održavanja reda u Školi prije početka nastave i drugih oblika odgojno-obrazovnog rada, u vrijeme trajanja školskih odmora i nakon završetka nastave u Školi dežuraju učitelji. Učitelji se na dežurstvo raspoređuju prema svome rasporedu. U smjeni su dežurna najmanje dva učitelja.

Dužnosti dežurnog učitelja:

* dolaziti u Školu najmanje 30 minuta prije početka nastave( onaj koji započinje s nastavom od 1. sata),
* voditi brigu o redu i disciplini učenika pri ulasku u Školu,
* voditi brigu da učenici pri ulasku u učionicu budu preobuveni u odgovarajuću obuću,

 – upozoravati učenike da se pridržavaju kućnog reda i drugih odredaba ovoga Pravilnika,

– o bitnim zapažanjima obavijestiti stručnu službu Škole.

* ostati u Školi do završetka nastave u smjeni i svoja zapažanja upisati **u knjigu dežurstva** ( onaj koji završava smjenu).
* provjeriti prisustvo svih učitelja na nastavi, a ako netko od učitelja nije prisutan na nastavi, dežurni je učitelj obvezan pokušati organizirati zamjenu za istog učitelja te o tome obavijestiti stručnu službu Škole.

Raspored dežurstava u predmetnoj nastavi određuje ravnatelj.

Raspored dežurstava u razrednoj nastavi u dogovoru određuju učiteljice u smjeni.

Dežurni učitelji koji ne izvršavaju svoje obveze čine **težu povredu radne dužnosti**.

**Predmetni učitelji i učitelji razredne nastave su dužni učenike svoga razreda ili razreda u kojemu su imali zadnji sat po rasporedu toga razreda, ispratiti do svlačionice i pričekati dok ne napuste školsku zgradu.**

# RODITELJI/SKRBNICI UČENIKA

**Članak 36.**

Roditelji/skrbnici učenika obvezni su prisustvovati roditeljskim sastancima koje za njih organizira razrednik, odnosno razredni učitelji ili Učiteljsko vijeće za sve roditelje učenika Škole.

**Članak 37.**

Dužnost je roditelja/skrbnika učenika da se redovito informiraju o učenju i vladanju učenika tijekom nastavne godine putem informacija za roditelje.

Raspored informacija za roditelje/skrbnike izvješen je na ulazu u Školu ili na vratima prostorije za razgovore s roditeljima/skrbnicima.

Radi izvještavanja o ponašanju, radu te uspjehu učenika, roditelji/skrbnici učenika prema potrebi mogu biti pozvani izvan određenog vremena na informacije za roditelje na poziv razrednika, razrednog ili drugog učitelja, stručnog suradnika ili ravnatelja Škole.

**Članak 38.**

Ako roditelj/skrbnik učenika dolazi u Školu radi traženja odgovarajućih informacija od strane razrednika ili učitelja izvan odredbi članka 38., ne može ostvariti to pravo ako je učitelj na nastavi ili drugim oblicima odgojno-obrazovnog rada te sjednicama stručnih tijela Škole.

**Članak 39.**

Suradnja roditelja/skrbnika učenika i Škole odnosno učitelja i roditelja/skrbnika učenika obvezna je tijekom cijele školske godine, a odvija se na način kojim se osigurava kontakt i stalna veza roditelja učenika i Škole.

Ako roditelj/skrbnik ne dolazi na informacije, roditeljske sastanke ili druge oblike suradnje barem u minimalno propisanoj količini, takvo će se ponašanje smatrati neispunjavanjem obveza i zanemarivanjem o čemu mogu biti izviješćene odgovarajuće ustanove prema protokolu.

# BORAVAK STRANAKA U ŠKOLI

**Članak 40.**

Roditelji/skrbnici učenika, građani i druge stranke za vrijeme uredovnog vremena imaju pravo ulaziti u Školu, te tražiti odgovarajuće informacije i obavijesti.

Zaposlenik Škole obvezan je, uz dolično ponašanje, roditelju, skrbniku, građaninu ili drugoj stranci, dati odgovarajući informaciju i obavijest.

Navedeno pravo iz stavka 1. ovog članka roditelji i skrbnici učenika, građani i druge stranke mogu koristiti samo uz uvjet da svojim prisustvom ne ometaju normalno odvijanje nastavnog procesa te ostalih oblika odgojno-obrazovnog rada u Školi.

Roditeljima/skrbnicima učenika, građanima i drugim strankama, za vrijeme trajanja nastave, nije dopušteno ulaziti u učionice, školsku sportsku dvoranu te ostale prostore škole u kojima se odvija nastava i ostali oblici odgojno-obrazovnog rada.

**Članak 41.**

Stranke se prilikom dolaska u Školu obvezno javljaju na portu i ostavljaju podatke o svom imenu i prezimenu te svrsi dolaska.

Dežurna osoba upisuje podatke o stranci u evidencijsku bilježnicu i odvodi stranku u odgovarajuću službu Škole.

# ZAŠTITA ČOVJEKOVOG OKOLIŠA

**Članak 42.**

Posebnu pažnju treba obratiti na urednost i čistoću u Školi, njezinim unutarnjim i vanjskim prostorima.

Za čistoću, urednost i estetski izgled prostora Škole skrbe svi zaposlenici i učenici Škole.

# ODNOS PREMA IMOVINI ŠKOLE

**Članak 43.**

Zaposlenici, učenici i drugi korisnici usluga Škole, obvezni su sve prostore škole držati urednima, a opremu i namještaj pažljivo koristiti.

 **Članak 44.**

Štetu koju pojedinac namjerno ili grubom nepažnjom prouzroči, obvezan je nadoknaditi u iznosu stvarne cijene za njeno dovođenje u prethodno stanje.

Visinu naknade za nastalu štetu utvrđuje Povjerenstvo za utvrđivanja štete koje imenuje ravnatelj Škole na početku školske godine.

Povjerenstvo broji tri člana.

Visina naknade za nastalu štetu nakon utvrđenih okolnosti nastanka štete, određuje se u visini stvarne cijene dovođenja u prethodno stanje.

# KRŠENJE KUĆNOG REDA

**Članak 45.**

Postupanje prema odredbama ovog Pravilnika sastavni je dio radnih obveza zaposlenika i učenika Škole te ostalih osoba koje borave u Školi.

**Članak 46.**

Zaposlenik Škole krši kućni red ako ne izvrši dužnosti i obveze utvrđene ovim Pravilnikom. Učestalo neizvršavanje obveza utvrđenih ovim Pravilnikom smatra se povredom radnih obveza što za sobom povlači i odgovarajuće sankcije.

**Članak 47.**

Učenicima koji krše odredbe kućnog reda bit će izrečena odgovarajuća pedagoška mjera utvrđena Statutom škole.

Kršenje kućnog reda može biti lakše i teže.

Učenik lakše krši kućni red ako jedanput nije izvršio određenu dužnost ili obvezu utvrđenu ovim Pravilnikom.

Učenik teže krši kućni red ako nakon upozorenja i opomene učitelja dva ili više puta nastavi kršiti kućni red, ili krši kućni red prema članku ovog Pravilnika u kojem je navedeno teže kršenje kućnog reda.

**Članak 48.**

U vrijeme kada se dio nastavnog programa izvodi izvan Škole, primjenjuju se odredbe ovog Pravilnika, kao i odredbe Pravilnika organizacije ili ustanove (tvrtka, kazalište, kino dvorana, turistička agencija, hotel,...) u kojoj se izvodi dio programa.

**Članak 49.**

Osoba, ako nije zaposlenik ili učenik Škole, koja za vrijeme boravka u Školi krši Kućni red, odgovorna je za štetu koju pretrpi Škola.

Zaposlenik Škole obvezan je tu osobu, nakon upozorenja o kršenju Kućnog reda Škole, zamoliti da napusti prostor Škole te prema potrebi obavijestiti policiju.

# PRIJELAZNE I ZAVRŠNE ODREDBE

**Članak 50.**

Ovaj Pravilnik usvojen je kada ga prihvati Školski odbor većinom glasova.

Izmjene i dopune Pravilnika vrše se po postupku utvrđenom za njegovo donošenje.

**Članak 51.**

Pravilnik je na snazi u matičnoj školi kao i u PŠ Novi Mikanovci.

**Članak 52.**

Za tumačenje pojedinih odredbi ovog Pravilnika nadležan je Školski odbor.

**Članak 53.**

Ovaj Pravilnik stupa na snagu osmog dana od dana objave na oglasnoj ploči Škole.

Danom stupanja na snagu ovog Pravilnika prestaje važiti Pravilnik o kućnom redu od 06.05.2010.godine.

U Vođincima 29.svibnja 2015.godine.

KLASA: 011-03/15-01/5

URBROJ: 2188-37-15-1

 **Predsjednica Školskog odbora:**

 **Katarina Baraban**

Utvrđuje se da je ovaj Pravilnik objavljen na oglasnoj ploči Škole dana **01.06.2015. godine, a stupio je na snagu 09.06.2015. godine.**

 **Ravnateljica:**

 **Katica Gudelj**